CELEX: 32021R0078
Language: sk
Date: 2021-01-27 00:00:00
Title: Vykonávacie nariadenie Komisie (EÚ) 2021/78 z 27. januára 2021, ktorým sa mení vykonávacie nariadenie (EÚ) 2020/600, ktorým sa stanovujú výnimky z vykonávacieho nariadenia (EÚ) 2017/892, vykonávacieho nariadenia (EÚ) 2016/1150, vykonávacieho nariadenia (EÚ) č. 615/2014, vykonávacieho nariadenia (EÚ) 2015/1368 a vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19

28.1.2021   
               
               
                  SK
               
               
                  Úradný vestník Európskej únie
               
               
                  L 29/5
               
            
         VYKONÁVACIE NARIADENIE KOMISIE (EÚ) 2021/78
         z 27. januára 2021,
         ktorým sa mení vykonávacie nariadenie (EÚ) 2020/600, ktorým sa stanovujú výnimky z vykonávacieho nariadenia (EÚ) 2017/892, vykonávacieho nariadenia (EÚ) 2016/1150, vykonávacieho nariadenia (EÚ) č. 615/2014, vykonávacieho nariadenia (EÚ) 2015/1368 a vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 54,
         keďže:
         
                     (1)
                  
                  
                     Vykonávacím nariadením Komisie (EÚ) 2020/600 (2) sa zaviedli určité výnimky z existujúcich pravidiel okrem iného aj v sektore vinohradníctva a vinárstva, ktorých cieľom bolo poskytnúť hospodárskym subjektom pôsobiacim v tomto sektore určitú úľavu a pomôcť im zvládať dôsledky pandémie COVID-19. Napriek užitočnosti týchto opatrení sa však na trhu s vínom nepodarilo obnoviť rovnováhu medzi ponukou a dopytom a vzhľadom na prebiehajúcu pandémiu sa neočakáva, že by k tomu mohlo dôjsť v krátkodobom až strednodobom horizonte.
                  
               
                     (2)
                  
                  
                     Vo väčšine členských štátov a na celom svete sa okrem toho aj naďalej vykonávajú opatrenia prijaté na riešenie pandémie ochorenia COVID-19. K uvedeným opatreniam patria obmedzenia týkajúce sa veľkosti spoločenských podujatí a osláv a možností konzumovať jedlo a nápoje mimo domova. V niektorých oblastiach sa naďalej zavádzajú opatrenia na obmedzenie pohybu, v dôsledku ktorých sa rušia verejné podujatia a súkromné oslavy. Dominový efekt týchto obmedzení viedol k ďalšiemu poklesu spotreby vína v Únii a potvrdenému poklesu vývozu vína do tretích krajín. Okrem toho neistota v súvislosti s trvaním krízy, o ktorej sa predpokladá, že bude pravdepodobne trvať aj po skončení roku 2020, spôsobuje sektoru vinohradníctva a vinárstva Únie dlhodobé škody, keďže k oživeniu spotreby vína pravdepodobne nedôjde, čo bude znamenať stratu vývozných trhov. Táto kombinácia faktorov má významný negatívny vplyv na tvorbu cien na trhu s vínom v Únii. Zásoby, ktoré už boli na začiatku hospodárskeho roka 2019 – 2020 na rekordne vysokej úrovni, sa ešte zvýšili. V neposlednom rade situáciu ešte zhorší nadchádzajúca vysoko výnosná úroda z roku 2020, ktorá má podľa očakávania prekročiť objem úrody z roku 2019 približne o 10 miliónov hektolitrov vína.
                  
               
                     (3)
                  
                  
                     Vzhľadom na dlhé trvanie obmedzení, ktoré členské štáty zaviedli s cieľom riešiť pandémiu ochorenia COVID-19, a na potrebu zachovať tieto obmedzenia, sa preto ešte stupňuje vážne hospodárske narušenie hlavných odbytových trhov pre víno a následný negatívny vplyv na dopyt po víne.
                  
               
                     (4)
                  
                  
                     Vzhľadom na toto mimoriadne závažné narušenie trhu a akumuláciu zložitých okolností v sektore vinohradníctva a vinárstva, ktorá sa začala uložením cla na dovoz vín z Únie zo strany Spojených štátov v októbri 2019 a ktorá v súčasnosti pokračuje v dôsledku prebiehajúcich reštriktívnych opatrení prijatých v reakcii na celosvetovú pandémiu ochorenia COVID-19, hospodárske subjekty v sektore vinohradníctva a vinárstva Únie naďalej čelia mimoriadnym ťažkostiam. Ďalšia pomoc sektoru vinohradníctva a vinárstva je preto opodstatnená.
                  
               
                     (5)
                  
                  
                     Aby sa členským štátom a hospodárskym subjektom poskytla potrebná flexibilita pri vykonávaní podporných programov v sektore vinohradníctva a vinárstva Únie, považuje sa za nevyhnutné pokračovať vo vykonávaní opatrení zameraných na riešenie krízy v sektore vinohradníctva a vinárstva Únie, ktoré boli zavedené delegovaným nariadením (EÚ) 2020/600. Najmä možnosť, aby členské štáty mohli kedykoľvek počas roka v prípade potreby vykonať zmeny vo svojich príslušných vnútroštátnych programoch, umožnila členským štátom rýchlo reagovať na výnimočné okolnosti v posledných mesiacoch a predložiť zmeny svojich podporných programov hneď, ako to považovali za potrebné. Táto flexibilita umožnila členským štátom zavádzať nové opatrenia, optimalizovať už zavedené opatrenia a častejšie a podľa potreby prispôsobovať opatrenia s prihliadnutím na rýchlo sa meniacu situáciu na trhu. Okrem toho flexibilita zavedená na účely vykonávania opatrenia týkajúceho sa zeleného zberu poskytla hospodárskym subjektom čas potrebný na naplánovanie opatrenia a nájdenie potrebnej pracovnej sily na prácu v náročných podmienkach vyplývajúcich z pandémie ochorenia COVID-19.
                  
               
                     (6)
                  
                  
                     Keďže sa očakáva, že pandémia ochorenia COVID-19 bude pokračovať aj po skončení roka 2020, a teda počas značnej časti rozpočtového roka 2021, považuje sa za potrebné predĺžiť uplatňovanie opatrení na obdobie rozpočtového roka 2021.
                  
               
                     (7)
                  
                  
                     Vzhľadom na ťažkosti, ktoré sa vyskytli pri riadení vnútroštátnych podporných programov počas prebiehajúcej pandémie ochorenia COVID-19, niektoré členské štáty uviedli, že nie sú schopné opätovne preskúmať štandardné stupnice jednotkových nákladov uplatňované na určité opatrenia v uvedených programoch a zavedené podľa článku 24 ods. 1 vykonávacieho nariadenia Komisie (EÚ) 2016/1150 (3). V rokoch 2020, 2021 a 2022 by preto členské štáty mali mať možnosť predĺžiť obdobie, počas ktorého sa má takéto opätovné preskúmanie vykonať, z každého druhého roka nasledujúceho po posledných výpočtoch, ako sa stanovuje v článku 24 ods. 3 uvedeného nariadenia, na štvrtý rok nasledujúci po posledných výpočtoch. Aby sa zabránilo diskriminácii, táto flexibilita by sa mala uplatňovať so spätnou účinnosťou odo dňa nadobudnutia účinnosti vykonávacieho nariadenia (EÚ) 2020/600.
                  
               
                     (8)
                  
                  
                     Vykonávacie nariadenie (EÚ) 2020/600 by sa preto malo zodpovedajúcim spôsobom zmeniť.
                  
               
                     (9)
                  
                  
                     S cieľom zabrániť narušeniu vykonávania opatrení na riešenie krízy v sektore vinohradníctva a vinárstva Únie a zabezpečiť hladký prechod medzi týmito dvoma rozpočtovými rokmi by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie a malo by sa uplatňovať so spätnou účinnosťou od 16. októbra 2020.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Zmeny vykonávacieho nariadenia (EÚ) 2020/600
            Článok 2 vykonávacieho nariadenia (EÚ) 2020/600 sa mení takto:
            
                        1.
                     
                     
                        Odsek 1 sa nahrádza takto:
                        
                           „1.   Odchylne od článku 2 ods. 1 vykonávacieho nariadenia (EÚ) 2016/1150 môžu členské štáty v súvislosti s opatreniami uvedenými v článku 45 ods. 1 písm. a) a článkoch 46 až 52 nariadenia (EÚ) č. 1308/2013 vykonať zmeny vo svojich vnútroštátnych podporných programoch pre sektor vinohradníctva a vinárstva podľa článku 41 ods. 5 nariadenia (EÚ) č. 1308/2013 vždy, keď je to v rozpočtových rokoch 2020 a 2021 nevyhnutné, ale najneskôr do 15. októbra 2021.“;
                        
                     
                  
                        2.
                     
                     
                        V odseku 2 sa úvodná veta nahrádza takto:
                        
                           „2.   Odchylne od článku 8 vykonávacieho nariadenia (EÚ) 2016/1150 môžu členské štáty v rozpočtových rokoch 2020 a 2021:“;
                        
                     
                  
                        3.
                     
                     
                        Dopĺňa sa tento odsek 3:
                        
                           „3.   Odchylne od článku 24 ods. 3 vykonávacieho nariadenia (EÚ) 2016/1150 členské štáty v rokoch 2020, 2021 a 2022 opätovne preskúmajú výpočty stanovené v odseku 1 uvedeného článku najneskôr vo štvrtom roku nasledujúcom po predchádzajúcich výpočtoch a v prípade potreby upravia pôvodne stanovené štandardné stupnice jednotkových nákladov.“.
                        
                     
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 16. októbra 2020. článok 1 ods. 3 sa však uplatňuje od 4. mája 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2020/600 z 30. apríla 2020, ktorým sa stanovujú výnimky z vykonávacieho nariadenia (EÚ) 2017/892, vykonávacieho nariadenia (EÚ) 2016/1150, vykonávacieho nariadenia (EÚ) č. 615/2014, vykonávacieho nariadenia (EÚ) 2015/1368 a vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19 (Ú. v. EÚ L 140, 4.5.2020, s. 40).
         
            (3)  Vykonávacie nariadenie Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva (Ú. v. EÚ L 190, 15.7.2016, s. 23).